ለወገናዊ ጥሪ ምላሽ የሰጡ ደጋግ እጆች
ድንገት ተከስቶ ዓለምን እያስጨነቀ የሚገኘው የኮሮና ቫይረስ፤ በርካታ የሰው ልጆችን ህይወት እየቀሰፈ ነው ፤ እያስከተለ ያለውም የኢኮኖሚ ቀውስ ይህ ነው የሚባል አይደለም። በሽታው ወደ ሀገራችን ከገባ ጀምሮም እያስከተለ ካለው የጤና ስጋት በተጨማሪ ኢኮኖሚው ላይ የፈጠረው ስጋት ከፍተኛ ሆኗል። በተለይም ዝቅተኛ የገቢ ምንጭ ያላቸውን የህብረተሰብ ክፍሎች የከፋ አደጋ ውስጥ ሊገቡ እንደሚችሉ ተፈርቷል። ችግሩን ከግምት ውስጥ በማስገባትም የተለያዩ የገቢ ማሰባሰቢያ ሥራዎች እየተከናወኑ ነው ።  ከእነዚህ ወስጥ አንዱ የኦሮሚያ ክልል ያደረገውን የዕርዳታ ጥሪ ተከትሎ እየተካሄደ ያለው የገቢ ማሰባሰቢያ ፕሮግራም አንዱ ነው። ጥሪውን ተከትሎም የኦሮሚያ ውሃ ሥራዎች ዲዛይንና ቁጥጥር ድርጅት ዋና ሥራ አስፈጻሚ በአቶ ሞቱማ ተመስገን በኩል የ 1 ሚሊዮን ብር ድጋፍ አድርጓል። ድርጅቱ ባለው ላብራቶሪ በመጠቀም ሳኒታይዘር አምርተው ለመስጠት ዝግጅቱን ማጠናቀቁ ተገልጹዋል። ቫይረሱን በመቆጣጠር እስከሚቻል ድረስ ድጋፉ እንደሚቀጥልም አስታውቋል።  በተመሳሳይ መልኩ ካሮና ቫይረስን ለመከላከል የሚደረገውን ጥረት ለማገዝ ያስችል ዘንድ የኦሮሚያ እስቲል ፋይፍ ሚል የተሰኘ ኃላፊነቱ የተወሰነ የግል ድርጅት 2 ሚሊዮን ብር ድጋፍ አድርጓል። ድርጅቱ በተወካዩ አማካኝነት በቀጣይ ቫይረሱን ለመከላከል በሚደረገው ጥረት የበኩሉን ለመወጣት ቃል ገብቷል። ድሪባ ደፈርሳ ኮንስትራክሽን ድርጅት ባለቤት አቶ ድሪባ በበኩላቸው ፤ 250 ሺህ ብር የለገሱ ሲሆን በተጨማሪም ባለአራት ፎቅ ሕንፃ ማስተማሪያ ኮሌጃቸውን በሚያስፈልግበት ወቅት ለመሰጠት ቃል ገብተዋል።  ባለሀብቱ ለቀረበለት ጥሪ የሰጠው ምላሽ ፈጣን መሆኑን የሚገልጹት የገቢ ማሰባሰብ ግብረ ኃይሉ ሰብሳቢ አቶ ዳባ ደበሌ ፤ ብዙዎች “ወገኖቻችንን ማገዝ እንፈልጋለን፤ እኛ ለብቻችን ቤት መቆየታችን ዋጋ የለውም የድርሻችንን በመወጣት ህብረተሰቡን ማዳን አለብን።” በማለት የመጡ መሆኑን ገልጸዋል። እዚህ በጎ ተግባር ላይ የተሳተፉ ባለ ሀብቶች ይህንን ክፉ ቫይረስ ለመከላከል ለተቸገሩ ወገኖች ፈጥኖ ምላሽ በመስጠት ችግሩን በመተባበር ማለፈ የሚችል መሆኑን አሳይተዋል። ኮሮና ቫይረስን ለመከላከል በ3ኛ ዙር የገንዘብና የቁሳቁስ ጨምሮ 11 ነጥብ 5 ሚሊየን ብር ድጋፍ መሰብሰብ የተቻለ ሲሆን፤ የገቢ ማሰባሰብ ግብር ኃይሉ እስከአሁን የተለያዩ ሥራዎች ሲሠራ የቆየ ሲሆን የገንዘብ የቁሳቁስ እንዲሁም ጉልበትን ጨምሮ ከ250 ሚሊዮን ብር በላይ ድጋፍ በማሰባስብ ሥራ ላይ እንዲውል መደረጉን ተናግረዋል። አዲስ ዘመን ሚያዝያ 5/ 2012 ወርቅነሽ ደምሰው